SL Uradni list Evropske unije C 74/74

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2009/C 74/07)

Ta objava daje pravico do ugovora na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„PICODON DE L'ARDECHE“ ALI „PICODON DE LA DROME“

ES št.: FR-PDO-0117-0550-29.03.2006

ZGO ( ) ZOP ( X )

1. Spremenjena postavka v specifikaciji proizvoda:

— X Ime proizvoda: — X Opis proizvoda — Geografsko območje — Dokazilo o poreklu — X Metoda pridobivanja — X Povezava — X Označevanje — X Nacionalne zahteve — Drugo (navedite)

2. Vrsta sprememb(-e):

— Sprememba enotnega dokumenta ali povzetka — X Sprememba specifikacije registrirane ZOP ali ZGO, za katero še nista bila objavljena enotni dokument ali povzetek — Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) — Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e):

3.1 Ime proizvoda:

Ime označbe je „Picodon“ (namesto „Picodon de l'Ardèche ou Picodon de la Drôme“).

Utemeljitev:

Picodon je izraz, ki se tradicionalno nanaša na geografsko območje, na katerem se proizvaja proizvod z označbo porekla. Številni dokumenti (knjige, pesmi, pisma itd.) pričajo o lokalni rabi tega izraza za označevanje lokalnega sira, ki je strogo omejen na geografsko območje.

Raba tega izraza za sire, ki niso ustrezali specifikaciji Picodon de la Drôme ou Picodon de l'Ardèche, je povzročala zmedo med potrošniki. Proizvajalci so se torej želeli vrniti k tradiciji in označbo poimenovati samo z imenom Picodon.

3.2 Opis proizvoda:

Sir ima obliko okroglega ploščka s premerom od 5 do 7 cm, visok je od 1,8 do 2,5 cm (namesto od 1 do 3 cm) in tehta najmanj 60 g.

Ima tanko skorjo s svetlo rumeno ali belo plesnijo z morebitnimi modrimi madeži. Možno ga je gladko rezati, testo je belo ali rumeno ter homogene in fine teksture, ki je lahko po daljšem zorenju lomljiva. Je pristnega, značilnega okusa, brez odvečne slanosti ali kislosti. Če je Picodon izpostavljen posebnemu postopku zorenja, ki se imenuje „affiné méthode Dieulefit“ („zorenje po metodi Dieulefit“), je za pridelani sir značilno naslednje:

— premer: od 4,5 cm do 6 cm,

— višina: od 1,3 cm do 2,5 cm,

— najmanjša teža: 45 g.

V tem primeru je njegova površina bela, slonokoščena, siva ali svetlo kremasta z nekaj obarvanimi sledmi. Testo je marmornatega videza ter fine, pravilne in prožne teksture. Je pristnega okusa, za katerega sta značilna okus po kozjem mleku in rahla pikantnost.

Utemeljitev:

Opis proizvoda je bil dopolnjen s težo in premerom, pa tudi videzom skorje in testa. Opredeljena je bila višina.

Sir, „zoren po metodi Dieulefit“, ima nekatere posebne značilnosti glede premera, višine, najmanjše teže in videza, ki jih je treba natančno opredeliti.

3.3 Metoda pridobivanja:

Podrobno je določeno, da se lahko uporablja samo mleko mlečnih čred, ki jih sestavljajo koze alpske in sanske pasme, ali križanci teh dveh pasem, ali živali lokalnega porekla.

Natančno so opredeljeni največje število koz na hektar, izvor njihove krme in njena sestava. Pri krmljenju koz na kmetijskem gospodarstvu je prepovedana uporaba vsakršnih siliranih proizvodov in drugih fermentiranih proizvodov. Če to omogočajo podnebne razmere, morajo biti koze v stalno dostopni ogradi na prostem.

Natančno so opredeljeni mleko, roki in pogoji uporabe mleka, usirjenje (za katerega se uporabljajo živalski siriščniki), rok in trajanje sesirjenja (posebni pogoji so določeni za proizvodnjo na kmetijah), oblikovanje (v modelu z dnom z zaokroženimi robovi, brez predhodnega odcejanja, ročno z zajemalko), soljenje, odstranitev iz kalupov (najpozneje 48 ur po oblikovanju).

Natančno so bile opredeljene dovoljene sestavine, prepoved zgoščevanja mleka in prepoved shranjevanja proizvodov med proizvodnim postopkom pri temperaturi pod ničlo ali v spremenjeni atmosferi. Navedeno je, da so poleg mlečnih surovin edine dovoljene sestavine ali pomožne sestavine proizvodnje ali dovoljeni aditivi v mleku in med proizvodnim postopkom sirilo, neškodljive kulture bakterij, kvas, plesni, kalcijev klorid in sol.

Določene so faze sušenja (ki traja najmanj 24 ur), nato zorenja (najmanj osem dni po sušenju, ob določeni temperaturi in vlažnosti). Določeno je, da lahko siri, razen svežih sirov, ki so namenjeni zorenju, zapustijo proizvodne obrate šele najmanj 14 dni po usirjenju (namesto sušenja in zorenja, ki trajata najmanj 12 dni, šteto od usirjenja).

Za sir, „zoren po metodi Dieulefit“, obstajajo posebni proizvodni pogoji (predvsem zaprtost v zaboju najmanj 15 dni v razmerah, ki spodbujajo razvoj plesni na površini, in druga faza zorenja v razmerah, ki so določene zlasti z najmanj dvema izpiranjema).

Utemeljitev:

Natančne opredelitve v specifikaciji zadevajo prakse, ki so jih proizvajalci uporabljali pri izdelavi proizvoda, a do zdaj niso bile kodificirane v specifikaciji.

Proizvajalci so presodili, da je treba zahtevati, da se uradno vpišejo v specifikacijo proizvodov, tako da se označba zavaruje pred morebitnimi odstopanji. Namen teh natančnih opredelitev je torej bolj opredeliti značilnosti proizvoda in okrepiti njegovo povezavo s poreklom.

Poleg tega se je glede uporabe obdelovalnih postopkov in aditivov za sire (kar so urejali splošni predpisi) izkazalo, da lahko nove tehnike, kot so mikrofiltracija, delna koncentracija mleka ali encimi, ki povzročajo zorenje, vplivajo na značilnosti sirov z označbo porekla.

Zato je bilo odločeno, da se v specifikacijah z označbo porekla natančno opredelijo trenutne prakse pri obdelovalnih postopkih in aditivih, uporabljenih pri mleku in med proizvodnjo sirov, ter se tako prepreči, da bi prihodnje prakse, ki ne bi bile urejene s predpisi, škodovale značilnostim sirov z označbo porekla.

3.4 Povezava:

Povezava je bila dopolnjena glede:

— zgodovine proizvodnje Picodona,

— porekla tradicionalnega imena Picodon,

— opisa geografskih značilnosti, podnebja in tal geografsko določenega območja.

Utemeljitev:

Proizvajalci so želeli bolj poudariti povezavo z geografskim območjem.

3.5 Označevanje:

Označevanje vsakega sira z registrirano označbo porekla „Picodon“ vsebuje ime registrirane označbe porekla, izpisano s črkami velikosti dveh tretjin velikosti največjih črk na etiketah za označevanje, in navedbo „Appellation d'Origine Contrôlée“ („Registrirana označba porekla“). Pri označevanju sira sta obvezna ime in naslov proizvajalca.

Utemeljitev:

Ukinitev obveznosti uporabe posebnega logotipa za registrirane označbe porekla.

3.6 Nacionalne zahteve:

Izraz „Décret du 29 décembre 1986“ („Odlok z dne 29. decembra 1986)“ se nadomesti z izrazom „Décret relatif à l'appellation d'origine contrôlée ‚Picodon‘“ („Odlok o registrirani označbi porekla ‚Picodon‘“).

POVZETEK

UREDBA SVETA (ES) št. 510/2006

„PICODON“

ES št.: FR-PDO-0117-0550-29.03.2006

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Institut National de l'Origine et de la Qualité Naslov: 51, rue d'Anjou 75 008 Paris FRANCE Telefon: +33 153898000 Telefaks: +33 153898060 E-mail: info@inao.gouv.fr

2. Vlagatelj:

Naziv: Syndicat Drôme Ardèche de Défense et de Promotion du Picodon AOC Naslov: 48, avenue Louis Masson 26120 Chabeuil FRANCE Telefon: +33 475562606 Telefaks: +33 475420105 E-mail: info@picodon-aoc.fr Sestava: Proizvajalci/predelovalci ( X ) Drugo ( X )

3. Vrsta proizvoda:

Skupina 1–3: Siri

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Picodon“

4.2 Opis:

Picodon je sir iz kozjega mleka v obliki okroglega ploščka. Ima tanko skorjo s svetlo rumeno ali belo plesnijo z morebitnimi modrimi madeži. Možno ga je gladko rezati, testo je belo ali rumeno ter homogene in fine teksture, ki lahko po daljšem zorenju postane lomljiva. Je pristnega okusa, brez odvečne slanosti ali kislosti.

Če ima navedbo „zoren po metodi Dieulefit“, je njegova površina bela, slonokoščena, siva ali svetlo kremasta z nekaj obarvanimi sledmi. Testo je marmornatega videza ter fine, pravilne in prožne teksture. Je pristnega okusa, za katerega sta značilna okus po kozjem mleku in rahla pikantnost.

Najmanjša dovoljena teža Picodona je 60 g, razen če je „zoren po metodi Dieulefit“, ko znaša najmanjša dovoljena teža 45 g, saj se v tem primeru zaradi izpiranja pri daljšem zorenju izgubi nekaj teže.

Plošček ima premer od 5 do 7 cm in je visok od 1,8 do 2,5 cm. Picodon, „zoren po metodi Dieulefit“, je zaradi izpiranj manjši: premer je od 4,5 cm do 6 cm, višina od 1,3 cm do 2,5 cm.

Vsebnost maščob Picodona (maščob v suhi snovi) je najmanj 45 %, vsebnost suhe snovi pa mora biti najmanj 40 % za 100 g sira.

4.3 Geografsko območje:

Geografsko območje obsega vse občine v departmajih Ardèche in Drôme ter vse občine kantona Valréas (departma Vaucluse) in kantona Barjac (departma Gard).

4.4 Dokazilo o poreklu:

Vsak proizvajalec mleka, vsak predelovalni obrat in vsak obrat za zorenje izpolni identifikacijsko izjavo, ki jo registrirajo nadzorne službe, tako da imajo slednje registrirane vse zadevne gospodarske subjekte. Ti morajo za nadzorne službe imeti pripravljene registre in vse dokumente, potrebne za nadzor porekla, kakovosti ter razmer, v katerih poteka proizvodnja mleka in sirov. Poleg tega mora vsak proizvajalec dokazati, da vodi jasno tedensko evidenco vseh prihodov in odhodov mleka in sirov.

Končno, z analitičnimi in organoleptičnimi preskusi proizvodov se zagotavlja, da proizvodi ustrezajo kakovosti in tipičnim značilnostim označbe porekla.

4.5 Metoda pridobivanja:

Pridobivanje mleka ter proizvodnja in zorenje sira potekajo znotraj geografskega območja.

Za proizvodnjo sira Picodon se uporablja samo mleko koz alpske in sanske pasme, ali križancev teh dveh pasem, ali živali lokalnega porekla. Čreda je vzrejena po lokalnih običajih. Kmetijsko gospodarstvo mora imeti za 10 koz na voljo vsaj en hektar površine, ki se uporablja za pašo ali proizvodnjo sira ali pridelavo žitaric za prehrano koz. Vsaj 80 % osnovnega obroka prehrane koz mora biti sestavljenega iz krme ali žitaric z geografskega območja. Krma koz je vse leto brez vsakršnih siliranih proizvodov ali drugih fermentiranih živil. Dehidrirani proizvodi lahko zavzemajo največ 20 % krme, razen v izjemnih podnebnih razmerah. Osnovna krma črede mora izhajati z opredeljenega območja.

Stalna reja koz v zaprtem prostoru je prepovedana. Če podnebne razmere omogočajo, morajo imeti živali dostop do ograde na prostem.

Picordon se proizvaja izključno iz polnomastnega kozjega mleka. Poleg mlečnih surovin so edine dovoljene sestavine ali pomožne sestavine proizvodnje ali dovoljeni aditivi v mleku in med proizvodnim postopkom sirilo, neškodljive kulture bakterij, kvas, plesni, kalcijev klorid in sol.

Dodajanje kondenziranega mleka, mleka v prahu ali mlečnih beljakovin ter ultrafiltracija so prepovedani. Pri proizvodnji na kmetiji mora biti mleko surovo. Pri mlekarski proizvodnji je lahko mleko toplotno obdelano.

Za usirjenje mleka se uporablja mlečno-kislinska starterska kultura ali sirotka, ki se ji doda majhna količina sirila živalskega izvora. Temperatura mleka ob usirjenju mora biti med 20 °C in 25 °C. Sesirjenje je počasno: traja od 18 do 48 ur, da pH doseže vrednost med 4 in 4,5.

Pri sirih s kmetije se mora sesirjenje zgoditi največ 14 ur po prvi molži.

Uporaba zamrznjenega sesirjenega mleka je prepovedana.

Sesirjeno mleko se brez predhodnega odcejanja oblikuje v posameznih modelih ročno z zajemalko, z razdelilnikom ali brez njega. Obrne se vsaj enkrat. Soli se s suho fino ali srednje mleto soljo po obeh straneh. Modeli se praznijo največ 48 ur po oblikovanju. Po najmanj 24-urnem sušenju pri temperaturi največ 23 °C se začne postopek zorenja sira.

Zori najmanj osem dni pri temperaturi od 12 do 18 °C v atmosferi z vsaj 80-odstotno relativno vlažnostjo.

Sir se lahko prodaja šele 14 dni po usirjenju.

Hlajenje mora potekati pri temperaturi, višji od 0 °C.

Picodon, „zoren po metodi Dieulefit“, zori dlje časa, zorenje pa se prekinja z izpiranji:

— prva faza zaprtosti v zaboju traja najmanj 15 dni v vlažnem prostoru, katerega temperatura je med 5 °C in 10 °C, relativna vlažnost pa višja od 80 %,

— druga faza je zorenje v prostoru, ki je nasičen z vlago in katerega temperatura je med 13 °C in 17 °C. Ta faza traja več kot osem dni in vključuje najmanj dve izpiranji,

— faza sušenja traja najmanj 24 ur. Sušenje mora biti naravno. Umetno sušenje se lahko uporabi samo v podnebnih razmerah, ko naravno sušenje ni mogoče.

Ta sir se lahko prodaja šele en mesec po usirjenju.

4.6 Povezava:

Drôme in Ardèche sta bila zelo dolgo med prvimi departmaji v Franciji, ki so se ukvarjali z rejo koz. Zato ni presenetljivo, da se v tej regiji o kozjem siru govori že od davnih časov.

Prve pisne omembe izraza „Picodon“ se pojavijo v 19. stoletju.

Predvsem je naveden v „Glosarju narečja Die“ („Glossaire du patois de Die“) Augusta Brossiera iz leta 1863. Vlak, ki je vozil med krajema Dieulefit in Montélimar, je imel vzdevek „Picodon“, ker so se z njim vozili proizvajalci sira Picodon in so za sabo puščali značilen vonj.

Sir z imenom „Picodon“ izhaja iz besede, ki v okcitanskem narečju pomeni sirček pikantnega okusa.

Nekoč je bila zaradi zmanjšanja proizvodnje kozjega mleka jeseni in pozimi proizvodnja sira edini način za shranjevanje presežkov mleka iz obdobja močne laktacije spomladi in poleti.

Porazdelitev porabe sira prek zimskih mesecev je pomenila različne stopnje dozorelosti.

Mogoče ga je bilo uživati zelo malo dozorelega, še niti ne povsem suhega, imenovali so ga „picodon“ ali pogosteje „tomme“. Ta prehranjevalna navada se je ohranila, in predvidevamo lahko, da izvira iz nje tisti „Picodon“, za katerega je zakonsko predpisano kratko zorenje najmanj 14 dni. Nasprotno pa se je med zimo presežni Picodon hranil v glinenih posodah.

„Picodon je bil povit z listi in se je hranil v posebni glineni posodi z dvema ročajema (imenovani ‚bitcho‘). Vsakih 15 dni so sir vzeli iz posode, ga izprali in ponovno povili z listi“. Ta metoda je omogočala dolgo shranjevanje sira, ki je tako dobil značilna vonj in okus.

Tu je mogoče prepoznati različico tehnike „zorenja po metodi Dieulefit“, kot je bila priznana v predpisih.

Picodon se proizvaja na gričih, ki se razprostirajo na obeh straneh doline Rone (Vallée du Rhône). Značilen je za to revno regijo na suhem gorskem območju z geološkimi in podnebnimi značilnostmi, ki ne omogočajo drugega kot kozjerejo. Ta proizvodnja sira, spomin na katero se je prenašal iz generacije v generacijo, se je na tem ozemlju ohranila in mu zagotovila nepogrešljiv vir zaslužka.

Pogoji proizvodnje so opredeljeni tako, da se ohranijo posebnosti območja in da se te lahko izrazijo v proizvodu.

4.7 Nadzorni organ:

Naziv: Institut national de l'Origine et de la Qualité (INAO) Naslov: 51, rue d'Anjou 75008 Paris FRANCE Telefon: +33 153898000 Telefaks: +33 153898060 E-mail: info@inao.gouv.fr

„Institut National de l'Origine et de la Qualité“ je javni upravni organ, ki je pravna oseba pod nadzorom ministrstva za kmetijstvo.

Za nadzor proizvodnih razmer proizvodov z označbo porekla je odgovoren INAO.

Naziv: Direction Générale de la Concurrence, de la Consommation et de la Répression des Fraudes (DGCCRF) Naslov: 59, Boulevard Vincent Auriol 75703 Paris Cédex 13 FRANCE Telefon: +33 144871717 Telefaks: +33 144973037 E-mail: —

DGCCRF je služba francoskega ministrstva za gospodarstvo, finance in industrijo.

4.8 Označevanje:

Označevanje vsakega sira z registrirano označbo porekla „Picodon“ vsebuje ime registrirane označbe porekla, izpisano s črkami velikosti dveh tretjin velikosti največjih črk na etiketah za označevanje, in navedbo „Appellation d'Origine Contrôlée“. Etikete označevanja sira morajo obvezno vsebovati ime in naslov proizvajalca.

Sir, ki izpolnjuje pogoje zorenja po metodi Dieulefit, mora imeti na svoji etiketi navedbo „zoren po metodi Dieulefit“.

(1) UL L 93, 31.3.2006, str. 12.